《坏舵歌》
元代·李士瞻

南溟之鱼头尾黑，身长竟船头似铁。浮游偃蹇气欲吞，斜日昏冥映鬐鬣。

喣沫成烟浪花起，逐我船头趁船尾。恐是昔年未死之蠥龙，一经谴斥偕厉鬼。

舟中健儿眼尽白，弯弓拟之三复止。明日疾飙驱长云，巨帆高张万马奔。

舟卒思家穷力使，瞬息千里若不闻。捩舵逆指冲怒涛，歘如生马当春骄。

又如惊段且上干云霄，万里一息非为遥。须臾有声如裂帛，三百馀人同失色。

铁梨之木世莫比，今作舵根为水啮。是木之产非雷同，来自桂林日本东。

当时不惜千金置，便欲云仍传勿替。箕裘相绍近百年，甑已堕矣奚容言。

眼前生死尚未保，惟有号泣呼苍天。苍天高高若不闻，稽颡齐念天妃神。

我知天命固有定，以诚感神岂无因。少时风驯浪亦止，以舵易舵得不死。

我今幸尔同更生，开辟以来无此比。女娲氏，天妃神，补天护国相等伦。

世代虽异功则均，我皇开国同乾坤。一年四百万斛运，麾叱雷电役五丁，片艘粒米皆风汛。

财成本是神之功，直与天地传无穷。愧无如椽五色笔，磨崖刻颂惊愚蒙。

作者简介：（1313—1367）元南阳新野人，徙汉阳，字彦闻。顺帝至正十一年进士。辟中书右司掾历吏、户二部侍郎。累拜枢密副使。条上二十事，帝嘉纳，迁参知政事。仕至翰林学士承旨，封楚国公。有《经济文集》。